[Video] Bfn-geweld: Munisipaliteit eer glo nie ooreenkoms | Maroela Media
[Video] Bfn-geweld: Munisipaliteit eer glo nie ooreenkoms
Die geweld wat Woensdagaand daartoe gelei het dat die bekende en historiese stadsaal in Bloemfontein deur 'n brand verwoes is, het glo ontstaan nadat die burgemeester van die Mangaung-metro nie 'n ooreenkoms met die munisipalewerkersvakbond Samwu deurgevoer het nie.
Maroela Media het vroeër berig brandbestryders moes Woensdagaand ure lank spook om die vlamme te blus waarin die stadsaal gehul was. Dit kom nadat Samwu-werkers vroeër die dag 'n vergadering by die stadsaal gehou het. 'n Video wat deur 'n hommeltuig geneem is toon hoe reusevlamme en dik rookwolke by die gebou se dak uitborrel (die video volg onderaan die berig).
Brig. Motantsi Makhele, woordvoerder van die polisie, het aan Maroela Media gesê polisiebeamptes moes skokgranate gebruik om die skare van ongeveer 200 mense uiteen te jaag. Hy het gesê drie mense is in hegtenis geneem op 'n aanklag van openbare geweld en die polisie ondersoek steeds wie vir die brandstigting verantwoordelik was. Brandbestryders kon uiteindelik ná 22:00 daarin slaag om die vlamme te blus.
Makhele het gesê vier sake van opsetlike saakbeskadiging word ook ondersoek nadat voertuie beskadig is terwyl die skare uiteengejaag is. Intussen is polisiebeamptes reg oor die metro ontplooi om die situasie te monitor, het hy gesê.
Qondile Khedama, woordvoerder van die Mangaung-metro, het Donderdag aan Maroela Media gesê "'n baie groot gedeelte" van die gebou is verwoes. Khedama wou nie onmiddellik verdere kommentaar oor die voorval lewer nie en het gesê beamptes van die metro sal vanoggend 'n vergadering hou waarna hy in 'n posisie sal wees om kommentaar te lewer.
Tjaart van der Walt, 'n DA-wyksraadslid in Mangaung, het aan Maroela Media gesê die dak van die stadsaal het meegegee en daar is "net 'n ruïne" van die historiese gebou oor. "Daar is vleuels van die gebou wat nie heeltemal verwoes is nie, maar die grootste gedeelte is onherstelbaar beskadig. Dit is 'n reuseverlies vir die stad, nie net finansieel nie, maar ook in historiese konteks," het hy gesê. Die Bloemfontein-stadsaal is in 1935 gebou.
Volgens Van der Walt het die geweld ontstaan nadat Olly Mlamleli, burgemeester van die Mangaung-metro, nie by 'n vergadering opgedaag het om 'n ooreenkoms met die Samwu-werkers te onderteken nie. Samwu-lede by die munisipaliteit staak al weke lank weens ontevredenheid oor salarisse. Volgens Van der Walt het die munisipaliteit uiteindelik verlede week 'n ooreenkoms met die vakbond bereik en sou die ooreenkoms Woensdag tydens 'n vergadering onderteken word, maar Mlamleli het nie opgedaag om dit te teken nie.
"Die Samwu-lede het toe by die stadsaal vergader waar hul leiers hulle ingelig het oor die nuutste verwikkelinge in die onderhandelinge en dit is waar hul frustrasie toe oorgekook het," het Van der Walt gesê. "Dit is natuurlik steeds heeltemal onaanvaarbaar en onwettig om eiendom aan die brand te steek en die skuldiges moet geïdentifiseer en vervolg word."
Thabang Tseuoa, provinsiale sekretaris van Samwu, het aan OFM bevestig die munisipaliteit wou nie die ooreenkoms waarop daar met die vakbond ooreengekom is, teken nie. Hy het gesê Samwu-lede was nie by die stadsaal om te betoog nie, maar om terugvoer van die nasionale leierskap te ontvang. Maroela Media kon Tseuoa nie Donderdagoggend telefonies bereik nie. Congo Matshepe, provinsiale voorsitter van Samwu, wou nie onmiddellik kommentaar lewer nie en het versoek om later weer gekontak te word.
Van der Walt sê dit is kommerwekkend dat lede van die plaaslike brandweer ook deel van die stakende werkers is en dat die brandweerdienste dus gisteraand onvoldoende personeel beskikbaar gehad het om die brand te bestry. "Die brandbestryders het gisteraand daar rondgehardloop en kon nie onmiddellik die brandkrane gekoppel kry nie. Hulle het ook net een leertrok gehad wat hulle kon gebruik om van bo af te spuit. Dit is duidelik dat hulle nie die nodige toerusting het nie en boonop met 'n tekort aan personeel moet sukkel, terwyl die brandweerdienste se begroting vroeër vanjaar nog gesny is ook," het hy gesê.
Hy het gesê die DA sal 'n verslag versoek oor gister se gebeure, omdat "die prosesse duidelik nie afspeel soos dit veronderstel is om te doen nie".
Die onderstaande video word gebruik met vergunning van iFlair Photography:
Oudskoolhoof hoor oor borgtog ná hy glo skolier verkrag
En so brand die ANC en sy handpoppe SA dorp vir dorp, stad vir stad af! Barbaarse anargie wat die oorhand WIL en MOET hê. Terwille van hul eie gewin en magsvergrype , ten koste van n land en sy toekoms. ANC LEGACY!!!!!!!!!
En steeds is die Ja stemmers en Liberaliste se ogies toe. En glo hul dit is die land van melk en heuning. Ons het die gemors oor ons self gebring. So ons moenie nou kla nie. Julle was gewaarsku. Maar jul sien mos ons regses as dom en kommin.
Hou die vakbond verantwoordelik vir die skade en kostes.
Die land boer net agteruit tot niks oor is nie. Wat 'n ongemaklike gelykheid.
2 dinge wat my bekommer.
1. Die ANC burgermeester het geen respek vir sy werkers nie, en hierdie brand kan ook om sy nek gehang word, saam met die brandstigers en die unie. As hy opgedaag het, het die gebou moontlik nog gestaan.
2. Die gebrekkige toerusing van die brandweer. Ons het dit in Knysna gesien en nou weer in Bloem. Begrootings word gesny op noodsaaklike dienste, net sodat die geld in die sakke van korupte beamptes kan verdwyn!